**Tájékoztató A Látvány-csapatsport felajánlás útján történő támogatásának szabályAIRÓL[[1]](#footnote-1)**

A társasági adóról és az osztalékadóról szóló 1996. évi LXXXI. törvény – az országgyűlés által elfogadott, az egyes adótörvények és azokkal összefüggő más törvények, valamint a Nemzeti Adó- és Vámhivatalról szóló 2010. évi CXXII. törvény módosításáról szóló 2014. évi LXXIV. törvénnyel történt – módosítása, 2015. január 1. napjával bevezette az adó-felajánlás intézményét, amely az eddigiektől eltérő módon új lehetőséget biztosít a társasági adóalanyok (támogató adózó)[[2]](#footnote-2) számára a látvány-csapatsport támogatására.

Az új konstrukció alapján, amely első alkalommal a 2015. adóévi adóelőleg, adóelőleg-kiegészítés, adó vonatkozásában alkalmazható, a támogató adózó – a Nemzeti Adó– és Vámhivatal felé tett rendelkező nyilatkozata alapján felajánlott és az adóhatóság által teljesített átutalás alapján – a jogszabályban meghatározottak szerint adójóváírásra jogosult, amely jóváírás a társasági adó folyószámlájára kerül átvezetésre csökkentő tételként. Az adóhatóság által a kedvezményezett részére átutalt összeg támogatásnak minősül, amelyet a kedvezményezett a sportfejlesztési program megvalósítására fordíthat.

Felhívjuk a figyelmüket, hogy **a támogató adózó** egy **adott adóévre** – első ízben a 2015. adóévre – **vonatkozóan eldöntheti, hogy** a filmalkotás, az előadó-művészeti szervezet, a látvány-csapatsport (a felsoroltak bármelyikének) támogatása alapján (a bevallásában) **adókedvezményt** **kíván érvényesíteni,** **vagy** – az említett kedvezményezett célokra (azok bármelyikére) – **jóváírásra jogosító felajánlást tesz**. **A támogató adózó mindkét jogcím együttes érvényesítésére nem jogosult.**

Annak sincs akadálya, hogy a támogató adózó ugyanazon adóévben más jogcímen adókedvezményt érvényesítsen és felajánlást is tegyen. Szintén megengedett az az eset is, hogy a támogató adózó az adóév során felajánlást tesz – jóváírásra jogosulttá válik – és emellett ugyanezen adóévben támogatást is nyújt a látvány-csapatsport céljára, azonban ez utóbbiak alapján adókedvezményt a támogatásának az átutalása adóévében nem érvényesít, azzal majd a későbbi adóévekben él (amelyekben ugyanakkor felajánlást már nem tehet).

Jelen tájékoztató célja, hogy a látvány-csapatsport felajánlás útján történő támogatását érintő legfontosabb szabályokat bemutassa, míg a TAO tv. szerinti felajánlás és jóváírás részletszabályait a Nemzeti Adó– és Vámhivatal által 2015. január 10. napján közzétett *„A társasági adó kedvezményezett célokra történő felajánlásának szabályai (rendelkezés az adóról) 2015.”* tárgyú tájékoztatójából ismerhetik meg: <http://www.nav.gov.hu/data/cms355942/55_A_tarsasagi_ado_kedvezmenyezett_celokra_torten__felajanlasanak_szabalyai.pdf>

**Együttműködés megállapodás és együttes kérelem**

Az adófelajánlás útján történő adójóváírás és a támogatás sportfejlesztési program szerinti felhasználásához szükség van a TAO tv.-ben meghatározott igazolás kiállítására. Az igazolás a támogató adózó és a kedvezményezett együttes kérelmére kerül kiállításra. Az együttes kérelem benyújtását megelőzi a támogató adózó és a kedvezményezett közötti együttműködési megállapodás megkötése, amely a látvány-csapatsport adó-felajánlás útján történő támogatásának részleteit rögzíti.

**Igazolás**

A látvány-csapatsport – mint a TAO tv.-ben meghatározott kedvezményezett cél – támogatása esetén a felajánlás átutalásához szükséges, hogy a támogató adózó rendelkezzen a látvány-csapatsport támogatáshoz kapcsolódóan kiállított igazolással és annak egy példányát az adóhatóságnak megküldje.

A látvány-csapatsport támogatásra felajánlott összeg átutalásának feltételtét képező igazolást

* ha a támogatás kedvezményezettje az országos sportági szakszövetség, vagy a Magyar Olimpiai Bizottság, akkor a támogató adózó és a kedvezményezett együttes kérelmére **a sportpolitikáért felelős miniszter**,
* ha a támogatás kedvezményezettje amatőr sportszervezet (ideértve a sportiskolát), vagy hivatásos sportszervezet, vagy közhasznú alapítvány, akkor a támogató adózó és a kedvezményezett együttes kérelmére **az országos sportági szakszövetség állítja ki**.

**Az igazolás kiállítása során a kiállításra jogosult vizsgálja**

* az együttes kérelem rendelkezésre állását,
* az együttes kérelem és a benyújtott kérelem tartalmának (jogcím, összeg, egyéb adatok) egyezőségét,
* a jóváhagyott sportfejlesztési program meglétét és azt, hogy a felajánlott összeg nem eredményezi a TAO tv. 22/C. § (4) és (4a) bekezdésben meghatározott támogatási intenzitások meghaladását,
* a 22/C. § (3) bekezdése szerint kiadott támogatási igazolások, kiegészítő sportfejlesztési támogatások és a Tao tv. 24/A. § szerint kibocsátott és esedékessé vált, de az adóhatóság által át nem utalt igazolás szerinti összegeket.

**Igazolás kiállítására vonatkozó kérelem benyújtása és az igazolás kiállítása**

A TAO tv. 24/A. § szerinti adó-felajánláshoz szükséges igazolás kiállítására vonatkozó **együttes kérelem** **benyújtása** az igazolás kiállítására jogosult részére személyesen, vagy postai úton **papír alapon történik**.

**A TAO tv. 22/C. § szerinti támogatási igazolás kiállítása az ismert formában és eljárásrend szerint nyújtható be.**

**Az igazolás kiállítására irányuló kérelem benyújtásának helye**

* ha az igazolás kiállítására a sportpolitikáért felelős miniszter jogosult, az Emberi Erőforrások Minisztériuma (Balog Zoltán, emberi erőforrások minisztere) 1055 Budapest, Hold utca 1.
* ha az igazolás kiállítására az országos sportági szakszövetségjogosult, a Magyar Vízilabda Szövetség, 1138 Budapest, Margitsziget, Hajós Alfréd Sportuszoda

**Kérjük, az együttes kérelemmel együtt nyújtsák be a támogató adózó nyilatkozatát az adó-felajánlással kapcsolatos kiegészítő sportfejlesztési támogatás legfontosabb adatairól, amely információt tartalmaz**

* **a jogosultjáról (név, székhely, adószám),**
* **a szerződés típusáról (támogatási, vagy szponzori), illetve**
* **a kiegészítő sportfejlesztési támogatás fogadására megjelölt számlaszámról.**

**Átutalás a kedvezményezett(ek) részére**

Az adóhatóság az átutalást abban az esetben teljesíti, ha

* a látvány-csapatsport támogatásához kapcsolódóan kiállított igazolást a jogszabályban meghatározott időpontig kézhez kapja, és
* a támogató adózó, továbbá a kedvezményezett állami adóhatóságnál nyilvántartott, végrehajtható, nettó módon számított adótartozása az átutalás napján nem haladja meg a 100 ezer forintot, és
* a támogató adózó a vonatkozó bevallását határidőben benyújtotta, és
* a támogató adózó a vonatkozó bevallásában fizetendő adóelőlegként, adóként megjelölt összeget megfizette, és
* az adózó az adóelőleg-kiegészítés, valamint az éves adó terhére tett felajánlásával a teljes adóévi felajánlások összege nem haladja meg a „80 százalékos korlátot”.

A fenti feltételek teljesülése esetén **az adóhatóság** **az átutalását** a következők szerinti **határidőben** teljesíti:

* adóelőleg-felajánlás esetén a havonta, illetve negyedévente fizetendő adóelőleg legfeljebb 50 százalékát a havonta, illetve a negyedévente teljesítendő kötelezettség teljesítését (megfizetését) követő **15 munkanapon belül**,
* az adóelőleg-kiegészítés, valamint az éves adó terhére tett felajánlás esetén az adóelőleg-kiegészítési kötelezettségről szóló bevallás, illetve az éves adóbevallás benyújtását követő **15 munkanapon belül**.

Látvány-csapatsport támogatása esetén az adóhatóság a felajánlott összeg (100 százalék)

* **87,5 százalékának** a nyilatkozat(ok)hoz csatolt igazolás(ok) szerinti
	+ **99 százalékát** a nyilatkozatban megjelölt kedvezményezett,
	+ **1 százalékának 1/3-ad részét** az EMMI,
	+ **1 százalékának 2/3-ad részét** az érintett országos sportági szakszövetség,
* **12,5 százalékát** a kiegészítő sportfejlesztési támogatás jogosultja

részére átutalja.

**A felajánlott összeg kedvezményezettet érintő összege**

Az adóhatóság a látvány-csapatsport támogatására felajánlott összegből, a kiegészítő sportfejlesztési támogatással csökkentett összegének 99 százalékát a rendelkező nyilatkozatban megjelölt kedvezményezett részére utalja át, mely összeg támogatásnak minősül.

**A kiegészítő sportfejlesztési támogatás**

A látvány-csapatsport támogatása esetében a rendelkező nyilatkozat(ok)ban felajánlott összeg 12,5 százaléka kiegészítő sportfejlesztési támogatásnak minősül. A kiegészítő sportfejlesztési támogatásról a támogató adózó és a látvány-csapatsportban tevékenykedő szervezet támogatási, vagy szponzori szerződést köt. A kiegészítő sportfejlesztési támogatás jogosultja – a támogató adózó döntése szerint – vagy a felajánlásban részesített országos sportági szakszövetsége, vagy az e látvány-csapatsport keretében vagy érdekében működő sportszervezet (sportiskola), közhasznú alapítvány.

A jogosult részére az átutalást az adóhatóság teljesíti. Amennyiben a felek a kiegészítő sportfejlesztési támogatásról **támogatási szerződést** kötnek, úgy a támogató adózó a kedvezményezett szervezet részéről ellenszolgáltatásra nem jogosult. Amennyiben azonban a felek a kiegészítő sportfejlesztési támogatásról **szponzori szerződés** keretében állapodnak meg, úgy a támogató adózó ellenszolgáltatásra jogosult. Ebben az esetben a 12,5 százaléknak megfelelő összegű kiegészítő sportfejlesztési támogatás – általános forgalmi adó-köteles ügylet esetén – az általános forgalmi adó nélküli (nettó) értéket jelenti.

Eltérő szabályok a TAO tv. 22/C. § szerinti kiegészítő sportfejlesztési támogatáshoz képest:

* nincs bejelentési kötelezettség (nincs SPORTBEJ nyomtatvány),
* A kiegészítő sportfejlesztési támogatás összegére (12,5 százalék) nem értelmezhető a Tao. tv. 3. számú melléklet A) részének 12. pontjában – a nem a vállalkozási tevékenység érdekében felmerült költség, ráfordítás címén – előírt adózás előtti eredmény-növelés,
* nincs olyan előírás, amely szerint a felajánlás teljesítésének feltétele a kiegészítő sportfejlesztési támogatás átutalása,
* a kiegészítő sportfejlesztési támogatásról szóló szerződést az adóhatósághoz nem kell megküldeni.

**A TAO tv. 24/A. § (25) bekezdése alapján meghatározott 1 százalék**

Az adóhatóság a látvány-csapatsport céljára történő felajánlás esetében a támogató adózó által felajánlott, a kedvezményezett célra átutalandó összeg kiegészítő sportfejlesztési támogatással csökkentett összegének 1 százalékát – annak 1/3-ad részét az EMMI által közzétett fizetési számlára, 2/3-ad részét az érintett országos sportági szakszövetség által közzétett fizetési számlára – utalja át.

A látvány-csapatsport támogatása esetén a támogató adózó nem jogosult jóváírásra – az adóhatóság által egyébként átutalt – kiegészítő sportfejlesztési támogatás, valamint az „1 százalékos” összeg után (csak a kedvezményezetteknek átutalt 87,5 százalék 99 százaléka képezi a jóváírás alapját).

A felajánlással biztosított támogatás alapján végrehajtott fejlesztés szakmai és pénzügyi megvalósulásáért – továbbra is – kizárólag a kedvezményezett felelős, a támogató adózót semmilyen felelősség nem terheli.

Budapest, 2015. január

 Magyar Vízilabda Szövetség

1. Készült a társasági adóról és az osztalékadóról szóló 1996. évi LXXXI. törvény, valamint a Nemzeti Adó– és Vámhivatal által 2015. január 10. napján közzétett „A társasági adó kedvezményezett célokra történő felajánlásának szabályai (rendelkezés az adóról) 2015.” tárgyú tájékoztató alapján. [↑](#footnote-ref-1)
2. A támogatók jelen tájékoztatóban és a látvány-csapatsport országos szakszövetsége által használt TAO tv. 24/A. § szerinti adó-felajánláshoz kapcsolódó dokumentumban (együttes kérelem) a TAO tv. 22/C. § szerinti adókedvezménytől történő megkülönböztetés miatt támogató adózó elnevezéssel szerepelnek. [↑](#footnote-ref-2)